Foilsiú iarratas ar cheadú leasaithe, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta le haghaidh táirgí talmhaíochta agus earraí bia

(2022/C 278/09)

Leis an bhfoilsiú seo, tugtar an ceart chun cur i gcoinne chur i bhfeidhm an leasaithe de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1), laistigh de 3 mhí ó dháta an fhoilsithe seo.

IARRATAS AR CHEADÚ LEASAITHE AR LEASÚ AR SHONRAÍOCHT TÁIRGE AINMNIÚCHÁN TIONSCNAIMH/TÁSCA GEOGRAFACHA FAOI CHOSAINT NACH MIONLEASÚ É

Iarratas ar leasú a fhormheas i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“PIADINA ROMAGNOLA” / “PIADA ROMAGNOLA”

Uimh. AE: PGI-IT-1067-AM01 - 12.11.2020

STFC ( ) TGFC (X)

1. Grúpa iarratasóra agus leas dlisteanach

Consorzio di Promozione e Tutela della Piadina Romagnola (cumann chun Piadina Romagnola a chur chun cinn agus a chosaint) Piazza L. Tosi 4 47923 Rimini An Iodáil

Fón +39 0541760227

Facs +39 0541791734

Fón póca +39 3661136514

R-phost: consorziopiadinaromagnola@pec.it

Is táirgeoirí “Piadina Romagnola” atá ar Consorzio di Promozione e Tutela della Piadina Romagnola agus tá an cumann i dteideal iarratas ar leasú a chur isteach de bhun Airteagal 13(1) d’Fhoraithe Uimh. 12511 ón Aireacht um Thalmhaíocht, Bia agus Foraoiseacht, an 14 Deireadh Fómhair 2013.

2. Ballstát nó tríú tír

An Iodáil

3. Ceannteideal sa tsonraíocht a ndéanann an leasú difear dó

☐ Ainm an táirge

☒ Tuairisc ar an táirge

☐ Limistéar geografach

☐ Cruthúnas ar thionscnamh

☒ An modh táirgthe

☐ Nasc

☒ Lipéadú

☒ Eile (seiceálacha)

4. An cineál leasaithe

☒ Leasú ar an tsonraíocht táirge de STFC nó TGFC cáilithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar an tsonraíocht táirge de STFC nó TGFC nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

5. Leasú nó leasuithe

Tuairisc ar an táirge

— An chuid a leanas d’Airteagal 2 den tsonraíocht ina dtugtar tuairisc ar an táirge: Déantar “Piadina Romagnola” / “Piada Romagnola” as plúr cruithneachta boige a mheasctar le huisce, saill, salann agus le comhábhair roghnacha áirithe. Tráth a scaoiltear an táirge lena ithe, bíonn dath bán an eabhair air chomh maith le marcanna ómracha suaithinseacha de mhéideanna agus d’imireacha éagsúla ar an dá thaobh de. Bíonn blas cumhra air agus boladh sonrach atá cosúil leis an mboladh a bhíonn ar arán atá díreach bácáilte. leasaítear é mar a leanas: Déantar “Piadina Romagnola” / “Piada Romagnola” as plúr cruithneachta nó plúr farro a mheasctar le huisce, saill, salann agus le comhábhair roghnacha áirithe. Tráth a scaoiltear an táirge lena ithe, bíonn idir dath bán an eabhair agus dath an ómra dhorcha air chomh maith le marcanna ómracha suaithinseacha de mhéideanna agus d’imireacha éagsúla ar an dá thaobh de. Bíonn blas cumhra air agus boladh suaithinseach atá cosúil leis an mboladh a bhíonn ar arán nuabhácáilte. Leis an leasú seo cuirtear cineálacha eile plúir leis na comhábhair a úsáidtear, agus dá bhrí sin, déantar difear do na modhanna táirgthe freisin.

— Tá an-mheas ag tomhaltóirí ar phlúr farro mar gheall ar an sciar íseal glútain atá ann, agus is minic a úsáidtear é chun “piadine” a ullmhú. Tá fianaise air sin le fáil i bhfoinsí stairiúla ina dtagraítear don phlúr go ginearálta. Tá farro ar cheann de na gránaigh ba luaithe a fásadh riamh (tá fianaise ar é a bheith le fáil san Iodáil ó ré na Rómánach). Ach cineálacha eile plúir – seimilín cruithneachta dúraim – a úsáid, leathnaítear an rogha amhábhar chun go n-áireofaí freisin gránaigh atá faoi réir roghnú géiniteach traidisiúnta, dá ngairtear gránaigh sheanda freisin, de chruithneacht bhog agus de chruithneacht dúraim.

— Ach an cineál sin plúir a chur leis, déantar difear do chuma an táirge deiridh, go háirithe don dath a bhíonn air, agus dá bhrí sin tugtar tuairisc níos cruinne air trí na focail “agus ómra dorcha” a chur leis. Baineann an leasú seo le pointí 3.2 agus 5 den doiciméad aonair.

An modh táirgthe

— Liostaítear na comhábhair éigeantacha mar a leanas in Airteagal 5 den tsonraíocht táirge: Comhábhair éigeantacha in aghaidh 1 000 g de phlúr cruithneachta boige: Plúr cruithneachta boige Uisce: a mhéid is gá chun taos seasmhach a fháil Salann: níos lú ná nó cothrom le 25 g Saill: blonag agus/nó ola olóige agus/nó ola olóige úríon, suas le 250 g. Forlíonadh an liosta mar a leanas: Comhábhair éigeantacha in aghaidh 1 000 g de phlúr cruithneachta boige nó de phlúr farro: Plúr cruithneachta nó plúr farro Uisce: a mhéid is gá chun taos seasmhach a fháil Salann: níos lú ná nó cothrom le 25 g Saill: blonag agus/nó ola olóige agus/nó ola olóige úríon, suas le 250 g. Is éard atá sa leasú seo cineálacha eile de phlúr cruithneachta agus de phlúr farro a chur leis na comhábhair. Leagtar amach na cúiseanna leis an leasú sa roinn ina dtugtar tuairisc ar an táirge, agus tá na cúiseanna sin nasctha go dlúth leis an modh táirgthe. Baineann an leasú seo le pointe 3.3 den doiciméad aonair freisin.

— Cuireadh an méid a leanas leis na hamhábhair roghnacha a liostaítear in Airteagal 5 den tsonraíocht táirge: Bainne úr bó nó bainne bó UTC: suas go 300 ml Mil bláthanna: suas le 20 g Saill: d’fhéadfadh ola lus na gréine a bheith san áireamh sa sciar iomlán saille freisin, má úsáidtear é in éineacht le agus i gcainníocht níos lú ná an méid ola olóige úríon a úsáidtear agus sa chás sin amháin. Cuireann neart táirgeoirí rud éigin leis na comhábhair bhunúsacha chun gné níos pearsanta a chur lena dtáirge, díreach mar a d’athraítí an t-oideas beagán tráth a dhéantaí an táirge sa bhaile agus i dteaghlaigh aonair, nó ag táirgeoir ar scála beag, den chuid ba mhó; léirítear an méid sin sa tsonraíocht anois. Is iad bainne agus mil na comhábhair is mó a úsáidtear agus is minice a luaitear i ndoiciméid stairiúla. Leis an leasú seo, ligfear do níos mó táirgeoirí, a bhfuil gnólachtaí an-bheag ag an gcuid is mó díobh, tús a chur le TGFC “Piadina Romagnola” a tháirgeadh, mar go dtugtar na hoidis atá á n-úsáid acu le fada i gcomhréir leis an tsonraíocht táirge agus le córas rialaithe TGFC. Cuireadh an fhéidearthacht leis chun ola lus na gréine a úsáid, i gcainníochtaí níos lú ná ola olóige úríon ionas nach n-athrófaí cineál na sonraíochta, ar son cúiseanna teicniúla go bunúsach mar déanann ola lus na gréine an táirge níos boige, agus dá bhrí sin níos éasca le rolladh. Bíonn an-tóir ag tomhaltóirí ar rollaí Piadini mar is iomaí bealach is féidir iad a ithe. Baineann an leasú seo le pointe 3.3 den doiciméad aonair freisin.

— Ar deireadh, sonraítear an teocht cócaireachta: Bíonn an raon teochtaí leis an táirge a chócaráil idir 200 agus 250 °C agus ní féidir leis an táirge fanacht sa fhriochtán ar feadh níos mó ná 4 nóiméad. leasaítear é mar a leanas: Bíonn an raon teochtaí leis an táirge a chócaráil idir 150 agus 300 °C agus ní féidir leis an táirge fanacht sa fhriochtán ar feadh níos mó ná 4 nóiméad. Tá údar leis an leasú seo ar son roinnt cúiseanna teicniúla. Baineann toisí éagsúla leis na friochtáin a úsáidtear agus uaireanta bíonn siad nochta do shruthanna aeir a d’fhéadfadh difear a dhéanamh don teocht. D’fhéadfadh an teocht a bheith éagsúil tráth a chuirtear na táirgí a úrullmhaithe, agus atá fuar dá bhrí sin, sa fhriochtán lena gcócaráil freisin. Dá bhrí sin, ba cheart síneadh a chur leis an raon teochta, cé go bhfanfaidh an mheánteocht laistigh de na luachanna a suíodh i dtosach. Ba cheart a thabhairt faoi deara nach ndéanann na hathruithe sin ar an mbealach a ndéantar an táirge aon difear do na rialacha lena leagtar amach an modh táirgthe, agus is iad na rialacha a leagtar amach sa tsonraíocht atá i bhfeidhm faoi láthair fós. Baineann an leasú seo le pointe 3.4 den doiciméad aonair freisin.

Lipéadú

In Airteagal 8 den tsonraíocht táirge leagtar amach rialacha maidir le lipéadú agus pacáistiú.

— Cuireadh an abairt a leanas leis na rialacha lipéadaithe, lena n-áirítear a mhéid a bhaineann leis na dathanna atá le húsáid i lógó an táirge: D’fhéadfadh an íomhá a bheith i ndubh agus bán mura n-úsáidtear aon dath eile ach dubh agus bán ar an lipéad. Is é is cuspóir don leasú ligean do tháirgeoirí lipéid a phriontáil atá dubh agus bán, ionas go mbeidh sé níos éasca orthu margaíocht a dhéanamh ar an “Piadina Romagnola”. Baineann an leasú seo le pointe 3.6 den doiciméad aonair freisin.

— Thairis sin, an fhoráil seo a leanas de chuid na sonraíochta maidir le foclaíocht a d’fhéadfaí a chur ar an lipéad: Más de láimh a dhéantar trí cinn ar a laghad de na céimeanna seo a leanas den phróiseas táirgthe: ullmhúchán, ciondáileadh, rolladh amach agus cócaireacht an taois; agus mura bhfuil aon phacáistíocht atá séalaithe, féadfar an fhoclaíocht “táirge traidisiúnta a rinneadh de láimh” a chur leis an lógó sa chló, sa dath agus sa mhéid céanna leis an bhfocal “Romagnola”. leasaítear é mar a leanas: Má úsáidtear próiseas táirgthe ina ndéantar an ciondáileadh agus an chócaireacht de láimh, agus nach bhfuil aon phacáistíocht séalaithe, féadfar an fhoclaíocht “táirge traidisiúnta a rinneadh de láimh” a bheith le feiceáil le cois an lógó sa chló, sa dath agus sa mhéid céanna leis an bhfocal “Romagnola”. Tabhair faoi deara go ligtear faoin tsonraíocht cheana féin don fhoclaíocht “táirge traidisiúnta a rinneadh de láimh” a úsáid ag na mionfhiontair iomadúla a fheidhmíonn ar fud an limistéir tionscnaimh (bothanna agus siopaí beaga éagsúla a dhíolann piadine gan aon phacáistíocht díreach le tomhaltóirí) chun tacú leis an gcineál sin táirgthe ar scála beag. Bíonn na feidhmeanna a dhéanann na gnólachtaí sin de láimh teoranta do chiondáileadh agus cócaireacht de ghnáth, agus is minic a úsáidtear trealamh meicniúil ag an gcéim ina rolltar an táirge amach d’fhonn dlús a chur leis an bpróiseas táirgthe. Ós rud é nach ndéantar ach cuid den phróiseas sin de láimh, dá bhrí sin, ba cheart an tagairt don rolladh amach a scriosadh chun aon mhíthuiscint a sheachaint, ach ba cheart ligean do tháirgeoirí an fhoclaíocht sin a úsáid fós ar choinníoll go leanfar den chiondáileadh agus den chócaireacht a dhéanamh go hiomlán de láimh.

— Ar deireadh, le leasú a bhaineann le lipéadú, is ceadmhach an fhoclaíocht seo a leanas a úsáid: Má tá tiús de 4-8 mm ag “Piadina Romagnola” / “Piada Romagnola”, féadfaidh na focail “spessa” nó “la spessa” [tiubh] a bheith le feiceáil ar an lipéad. Leis an leasú, bíonn tagairt do shaintréithe sonracha an táirge, gan aon chiall mholta léi, san áireamh chun an difríocht idir an dá chineál dá ndéantar foráil ina leith sa tsonraíocht (an cineál clasaiceach agus cineál Rimini de “Piadina Romagnola”), a chur i dtábhacht mar threoraíocht do thomhaltóirí agus an táirge á cheannach acu. Baineann an leasú seo le pointe 3.6 den doiciméad aonair freisin.

Eile: seiceálacha

Cuireadh foclaíocht nua i bhfeidhm in Airteagal 7 den tsonraíocht táirge, ina gcuirtear in iúl an comhlacht atá freagrach as seiceáil go gcomhlíonann an táirge ceanglais na sonraíochta, chun é a thabhairt i gcomhréir le hAirteagal 7(g) de Rialachán (AE) Uimh. 1151/2012.

DOICIMÉAD AONAIR

“PIADINA ROMAGNOLA” / “PIADA ROMAGNOLA”

Uimh. AE: PGI-IT-1067-AM01 - 12.11.2020

STFC ( ) TGFC (X)

1. Ainm

“Piadina Romagnola” / “Piada Romagnola”

2. Ballstát nó tríú tír

An Iodáil

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 2.3: arán, taosrán, cácaí, milseogra, brioscaí agus táirgí eile báicéirí.

3.2. Tuairisc ar an táirge lena mbaineann an t-ainm in (1)

Tagraíonn an t-ainm “Piadina Romagnola” / “Piada Romagnola” do tháirge báicéireachta a fhaightear ó thaos a dhéantar de phlúr, saill, salann agus comhábhair éagsúla roghnacha a ullmhú, agus a chócaráil ar fhriochtán cothrom ansin.

Tráth a scaoiltear an táirge lena ithe, bíonn cruth diosca air chomh maith le dath idir bán an eabhair agus ómra dorcha air, chomh maith le marcanna ómracha suaithinseacha de mhéideanna agus d’imireacha éagsúla ar an dá thaobh de. Bíonn blas cumhra air agus boladh sonrach atá cosúil leis an mboladh a bhíonn ar arán atá díreach bácáilte.

Is iad a leanas na saintréithe fisiciúla suaithinseacha a bhaineann le “Piadina Romagnola” / “Piada Romagnola”:

Cruth: sách cruinn, neamhrialta;

Méid:

— trastomhas idir 15 cm agus 25 cm, agus idir 23 cm agus 30 cm le haghaidh chineál Rimini

— tiús idir 4 mm agus 8 mm, ach suas le 3 mm ar tiús le haghaidh chineál Rimini;

Cuma ar an taobh amuigh: bíonn an dromchla garbh agus neamhrialta, agus marcanna ómra air nó spuaiceanna de mhéideanna éagsúla de thoradh an phróisis cócaireachta;

Saintréithe orgánaileipteacha: blas cumhra agus boladh sonrach atá cosúil leis an mboladh a bhíonn ar arán atá díreach bácáilte.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Úsáidtear na comhábhair a leanas chun “Piadina Romagnola” / “Piada Romagnola” a tháirgeadh:

3.3.1. Comhábhair éigeantacha in aghaidh 1 000 g de phlúr cruithneachta boige nó de phlúr farro: Plúr cruithneachta nó plúr farro Uisce: a mhéid is gá chun taos mín a fháil Salann: suas le 25 g Saill: blonag agus/nó ola olóige agus/nó ola olóige úríon, suas le 250 g.

3.3.2. Comhábhair roghnacha in aghaidh 1 000 g de phlúr cruithneachta boige nó de phlúr farro: Oibreáin ardaithe: décharbónáit sóidiam, défhosfáit déshóidiam, stáirse arbhair Indiaigh, stáirse cruithneachta, suas le 20 g Bainne úr bó nó bainne bó UTC: suas go 300 ml Mil bláthanna: suas le 20 g Saill: d’fhéadfadh ola lus na gréine a bheith san áireamh sa sciar iomlán saille freisin, má úsáidtear é in éineacht le agus i gcainníocht níos lú ná an méid ola olóige úríon a úsáidtear agus sa chás sin amháin. Tá toirmeasc ar leasaithigh, blastáin agus/nó breiseáin eile a chur leis.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór na céimeanna táirgthe uile a liostaítear thíos a dheánamh laistigh den limistéar geografach sainithe:

Ullmhúchán an taois (na comhábhair a mheascadh le huisce go dtí go bhfaightear taos mín);

Ciondáileadh (déantar an taos a chiondáileadh de láimh nó go meicniúil ina rollaí nó ina mheallóga);

Rolladh amach (is trí mheáin mheicniúla nó de láimh amháin a dhéantar an próiseas a bhaineann leis na rollaí nó na meallóga taois a leacú chun “Piadina Romagnola” / “Piada Romagnola” a dhéanamh);

Cócaireacht (is éard atá sa chócaireacht cóireáil teasa ar an dá thaobh den diosca taois. Féadfar an diosca a chasadh de láimh nó go meicniúil. Bíonn an raon teochtaí cócaireachta idir 150 agus 300 °C agus fanann an táirge sa fhriochtán ar feadh suas le 4 nóiméad);

Fuarú.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Ní mór an táirgeadh agus an phacáistíocht a dhéanamh mar phróiseas leanúnach ionas go seachnaítear cás ina gcailleann an táirge an uigeacht a bhaineann leis tar éis a fhuaraithe. Má fhanann an táirge i dteagmháil dhíreach leis an aer ar feadh tréimhse atá níos faide ná a thréimhse fuaraithe nádúrtha, déantar difear dá shaintréithe orgánaileipteacha agus éiríonn sé tirim agus stálaithe.

Díoltar “Piadina Romagnola” / “Piada Romagnola” i bpáipéar clúdaigh bia nó i gclúdach fabraice lena chur ar an mbord láithreach, ach má bheartaítear an táirge a ithe níos déanaí díoltar é séalaithe i bpúitsí bia aerdhíonacha.

Ach an táirge a phacáistiú i bpúitsí bia aerdhíonacha lena ithe níos déanaí, ní hamháin go gcuirtear cosc ar mheath na saintréithe orgánaileipteacha, ach coisceann sé nochtadh ar fhoinsí seachtracha éilithe, go háirithe na héifeachtaí díobhálacha de thoradh ionsaithe ó sheadáin plúir (go háirithe an leamhan plúir).

3.6. Sainrialacha maidir le lipéadú an táirge dá dtagraíonn an t-ainm cláraithe

Ní mór na gnéithe seo a leanas a bheith ar gach pacáistíocht de chuid TGFC “Piadina Romagnola” / “Piada Romagnola” i gcló atá soiléir, inléite, doscriosta agus inaitheanta go héasca:

— lógó AE;

— an t-ainm “Piadina Romagnola” nó “Piada Romagnola” agus na focail “Indicazione Geografica Protetta” [“Tásc Geografach Faoi Chosaint”] nó a t-acrainm comhfhreagrach ina dhiaidh;

— lógó an táirge.

Chun an oiread soiléireachta agus is féidir a áirithiú le haghaidh tomhaltóirí, ní mór na focail bhreise “alla Riminese” [de stíl Rimini] a bheith ar an bpacáistíocht le haghaidh chineál Rimini de “Piadina Romagnola” / “Piada Romagnola” i gcló atá soiléir, inléite, doscriosta agus inaitheanta go héasca den chineál céanna a úsáidtear don ainm “Piadina Romagnola” / “Piada Romagnola”.

Taispeántar an lógó thíos.

Tá na dathanna a úsáidtear idir 724 C donn agus béas 728 C. D’fhéadfadh an íomhá a bheith i ndubh agus bán mura n-úsáidtear aon dath eile ach dubh agus bán ar an lipéad.

I gcás ina dtáirgtear agus ina ndíoltar an táirge go díreach agus go heisiata, féadfar an lógó agus an fhoclaíocht ar a dtugtar tuairisc thuas a chur taobh le comhartha ainm na cuideachta. Ní mór na carachtair a úsáidtear le haghaidh na bhfocal TGFC “Piadina Romagnola” nó “Piada Romagnola” agus an fhoclaíocht eile a leagtar síos sa doiciméad seo a bheith grúpáilte le chéile sa réimse radhairc céanna, ní mór iad a bheith soiléir, inléite agus doscriosta, agus ní mór iad a bheith mór go leor chun seasamh amach ón gcúlra ar a bhfuil siad priontáilte ionas go mbeifear in ann iad a idirdhealú go soiléir ón bhfoclaíocht agus/nó ó na híomhánna eile.

D’fhéadfadh faisnéis roghnach bhreise a bheith ar na lipéid freisin chun cuidiú leis an tomhaltóir agus/nó faisnéis chothaitheach, chomh maith le hainmneacha agus trádmharcanna cuideachtaí, ar choinníoll nach bhfuil rún adhmholta ag na gnéithe sin agus nach gcuirtear an ceannaitheoir amú leo. Má tá tiús de 4-8 mm ag “Piadina Romagnola” / “Piada Romagnola”, féadfaidh na focail “spessa” nó “la spessa” [tiubh] a bheith le feiceáil ar an lipéad. Maidir le táirgí atá beartaithe le haghaidh margaí idirnáisiúnta, féadfar an fhoclaíocht “tásc geografach faoi chosaint” a úsáid i dteanga na tíre lena mbaineann.

4. Sainmhíniú achomair ar an limistéar geografach

Is é críoch stairiúil Romagna an limistéar ina bhféadfar “Piadina Romagnola” / “Piada Romagnola” a tháirgeadh agus a phacáistiú, agus níos breachta an chríoch iomlán a ghabhann le Cúigí Rimini, Forlì-Cesena agus Ravenna agus na bardais a leanas de chuid Chúige Bologna: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola agus Mordano.

5. Nasc leis an limistéar geografach

Tá Romagna sa chuid is oirthearaí de Réigiún Emilia-Romagna. Síneann sé ón gCósta Aidriadach sa deisceart chomh fada le Cúige Bologna san iartha, agus ón teorainn le Réigiún Marche sa deisceart chomh fada le teorainn Chúige Ferrara sa tuaisceart. Tá aeráid mheasartha agus hfo-ilchríochach aige a bhíonn éagsúil de réir na hairde agus an fhaid ón gcósta. Cé nach mbíonn an aeráid in Romagna an-éagsúil ón aeráid sa chuid eile de thuaisceart na hIodáile, baineann a shaintréithe féin leis mar gheall go gcaolaítear an machaire ann diaidh ar ndiaidh.

Go stairiúil, leathadh táirgeadh agus ithe “Piadina Romagnola” / “Piada Romagnola” in Romagna mar rogha mhalartach ar an arán mar gheall nach raibh ach cainníochtaí teoranta de ar fáil ann. Is ar an gcaoi sin a fuair sé an sainmhíniú a thug file mór le rá Romagna dó, is é sin, Giovanni Pascoli, mar “arán náisiúnta mhuintir Romagna”.

Is de thoradh chomhdhlúthú an traidisiúin sin i gcaitheamh na gcéadta agus na dteicnící táirgthe sonracha a tháinig ann do tháirgeadh tráchtála “Piadina Romagnola” / “Piada Romagnola” ar scála beag i siopaí beaga (bothanna) sna 1970idí, lena chur ar fáil ar an toirt.

Saintréith fhorleathan agus infheicthe de chríoch Romagna is ea na bothanna ina dtáirgtear agus ina ndíoltar “piadine” lena ithe ar an toirt, agus bíonn an-tóir ag muintir na háite agus turasóirí araon orthu. Forbraíodh táirgeadh “Piadina Romagnola” / “Piada Romagnola” atá pacáistithe lena ithe níos déanaí ón nós sin.

Agus “Piadina Romagnola” / “Piada Romagnola” á ullmhú, ní mór aird a thabhairt ar na teicnící a tháinig anuas le himeacht na mblianta in Romagna, mar is iad na teicnící sin a thugann na saintréithe sainiúla don táirge. Ba cheart ord faoi leith a leanúint tráth a mheasctar na comhábhair; níor cheart an taos a mheascadh ar feadh tréimhse rófhada agus ní mór dó raimhre áirithe a bhaint amach a gciallódh go mbeifí in ann é a rolladh amach. Ba cheart é a chócaráil ag an teocht cheart agus ar feadh na tréimhse ama a shonraítear, ag tabhairt aire go gcastar an diosca sa fhriochtán ionas go mbeidh na saintréithe dá dtugtar tuairisc i bpointe 3.2 ag an táirge.

Is iad na scileanna sin, atá mar thoradh ar an eolas agus ar sheantaithí na dtairgeoirí áitiúla, a dtugann saintréithe sainithe do “Piadina Romagnola” / “Piada Romagnola” a d’fhan mar an gcéanna ó thionscnamh an táirge agus a ligeadh dó an cháil a bhaineann leis a choinneáil le himeacht aimsire.

Is é “Piadina Romagnola” / “Piada Romagnola” an speisialtacht is tipiciúla a thagann ó Romagna. Is féidir é a aimsiú gach áit, a bheag nó a mhór, ar shráideanna Romagna, agus é á tháirgeadh ag “piadinare” [cócairí mná “piadina”] ina mbothanna ildaite, i mbialanna agus i siopaí agus gnólachtaí bia speisialaithe. Tá an oiread sin de cháil ar “Piadina Romagnola” / “Piada Romagnola” go bhfuil aithne ag daoine i bhfad ó theorannacha an réigiúin air.

Déantar an táirge as taos ina mbíonn plúr, uisce, salann, saill agus comhábhair roghnacha áirithe, a phróiseáiltear de réir traidisiún seanbhunaithe. Bíonn cruth diosca air chomh maith le dath idir bán an eabhair agus ómra dorcha air, chomh maith le marcanna ómracha suaithinseacha de mhéideanna agus d’imreacha éagsúla ar an dá thaobh de, agus bíonn blas cumhra agus boladh sonrach atá cosúil leis an mboladh a bhíonn ar arán atá díreach bácáilte air.

Tá cáil “Piadina Romagnola” / “Piada Romagnola” fite fuaite le stair agus traidisiúin áitiúla agus le nathanna cainte agus creidimh choitianta fiú.

Ba é Giovanni Pascoli a chum an téarma “piada” i dtosach, agus é ar an duine a rinne an focal “piè” ó chanúint Romagna a aistriú don Iodáilis. Mhol sé “piadina” go hard na spéire i ndán gearr cáiliúil, agus é mar bhia seanda atá “beagnach chomh sean leis an gcine daonna féin”, shainmhínigh é mar “arán náisiúnta mhuintir Romagna”, dá bhrí sin ag cruthú ceangal dofhuascailte idir “piadina” agus Romagna.

Is iomaí saothar scríofa, agus iad ina monagraif go minic, ina dtugtar tuairisc ar shaintréithe “Piadina Romagnola”. Aithníonn siad tionscnaimh an táirge trí fhoinsí stairiúla, léiríonn siad na difríochtaí idir an dá chineál “Piadina” agus cuireann siad leis an gcáil atá air trí mholtaí a thabhairt ar an mbealach lena ullmhú agus ar na nithe is féidir a ithe leis. Agus é Antonio Sassi ag scríobh san iris “Il Plaustro” in 1913, is é an sainmhíniú a thug sé ar “Piadine” (san uimhir iolra) “arán leathan traidisiúnta, blasta (schiacciate) de chuid mhuintir Romagna.

I bhfoclóir Romagnol-Iodáilise Adelmo Masotti, foclóir a ndearna comhlacht foilsitheoireachta Zanichelli eagarthóireacht air in 1996, is é an sainmhíniú a thugtar ar ‘piada’‘arán focaccia tanaí gan aon laibhín, atá tipiciúil do Romagna agus a chocaráiltear ar ghrideall an-te’.

Tugtar tuairisc ar na difríochtaí idir ‘Piadina Romagnola’ / ‘Piada Romagnola’ agus an cineál ó Rimini i dtéarmaí a thrastomhais agus a thiúis i dtagairtí liteartha éagsúla. I measc samplaí díobh sin, tá na leabhair le Graziano Pozzetto ‘La Piadina Romagnola Tradizionale’ [‘An Piadina Traidisiúnta ó Romagna’], Panozzo Editore, Rimini, 2005 agus ‘Cucina di Romagna’ [‘Bia Romagna’], Eag. Franco Muzzio, 2004, ina ndéantar idirdhealú idir an dá chineál.

In 2004, bhí oideas le haghaidh ‘Piadina Romagnola’ le fáil i bhfoilseachán den chéad uair a aistríodh go hAraibis, go Fraincis, go Béarla, go Seapáinis, go Sínis, go Rúisis, go Spáinnis agus go Gearmáinis.

Is minic a dhéantar tagairt do ‘Piadina Romagnola’ / ‘Piada Romagnola’ i bhfoilseacháin agus treoracha gastranómacha.

Sa treoir ‘Italia a tavola – Guida Gastronomica’ [Bialanna na hIodáile – Treoir Ghastranómach], leathanach 30, Cumann Taistil na hIodáile, 1984, déantar tagairt do ‘Piadina Romagnola’ / ‘Piada Romagnola’ agus tugtar tuairisc air sa chaibidil dar teideal ‘Tá tóir as an nua ar mhiasa traidisiúnta dúchasacha ó na seanlaethanta’. Tugtar tuairisc san alt ar na comhábhair a úsáidtear chun é a dhéanamh, ar an mbealach a n-itear é, agus é gearrtha nó stuáilte agus fillte air féin, chomh maith leis an gcur i láthair sainiúil a bhaineann leis.

Tagraítear do ‘Piadina Romagnola’ / ‘Piada Romagnola’ agus é stuáilte le feolta leasaithe agus cáis mar an mias is mó éileamh sa chúige sa treoir turasóireachta ‘Turismo gastronomico in Italia’ [‘Turasóireacht ghastranómach san Iodáil’], leathanaigh 367-8, Cumann Taistil na hIodáile, 2001, sa roinn ar Réigiún Emilia-Romagna.

Tá caibidil iomlán de ‘Romagna – viaggio attraverso le regioni italiane’ [‘Romagna – turas trí réigiúin na hIodáile’), leathanach 53, Finintenet S.p.A, 2002, dar teideal ‘Rimini, il regno della Piadina’ [Rimini – áit a bhfuil an Piadina i mbarr a réime”] atá tiomanta do thuairisc a thabhairt ar “Piadina Romagnola” / “Piada Romagnola”, ar an mbealach lena ullmhú agus lena ithe, is é sin stuáilte le feolta leasaithe agus cáis.

Thuairiscigh líonraí náisiúnta teilifíse fiú ar “Piadina Romagnola” / “Piada Romagnola”. Is cuimhin linn an clár a leanas, mar shampla: “Terra e Sapori” (“Talamh agus Blasanna”) a chraol Rai ar an 18 Iúil 2008 leis an teideal “Emilia-Romagna: na rúin a bhaineann leis an Piadina” inar taifeadadh na comhábhair, an t-oideas agus na bealaí éagsúla is féidir “Piadina Romagnola” / “Piada Romagnola” a ullmhú.

Ar deireadh, tá imeachtaí gastranómacha ina dtaispeántar “Piadina Romagnola” / “Piada Romagnola” á reáchtáil in Romagna le fada an lá.

Ón mbliain 1993, reáchtáiltear an t-imeacht “Piadina d’Autore” gach bliain i mbaile Cervia (Cúige Ravenna). Mar chuid den imeacht bronntar duais ar an piadina is fearr a tháirgtear sna bothanna áitiúla.

Ó 1998, tá “Palio della Piadina” á reáchtáil in Santarcangelo di Romagna, agus is imeacht é sin a mbíonn sé mar aidhm leis na traidisiúin a bhaineann leis an táirge dúchasach seo de chuid ghastranómachas Romagna a choimeád ar bun.

In alt a foilsíodh ar an 6 Iúil 2009, tuairiscíodh gur bronnadh an duais as an piadina is fearr [“An piadina is fearr: bronntar duais as an oideas Romagna is fearr”].

Eisíodh preaseisiúint do leagan 2010 de “Premio Piadina Romagnola, miglior piadina 2010” [“Duais Piadina Romagnola Award, an piadina is fearr 2010”]. Agus tá na cinn a leanas i measc na n-imeachtaí ba dhéanaí a reáchtáladh:

Cuireadh tús le “Lo Sposalizio della Piadina” [“‘Pósadh’ an Piadina”] in 2002 in Cesena agus é mar aidhm leis traidisiún “Piadina Romagnola” / “Piada Romagnola” a chur chun cinn;

Is imeacht taispeántach atá i gceist le “Laethanta Piadina” a eagraítear ó 2010 mar chuid d’Fhéile Fíona agus Bia Emilia-Romagna. Bíonn dhá lá lán le himeachtaí, seónna, ceolchoirmeacha agus ócáidí blaiste ar fud Romagna mar chuid den imeacht taispeántais.

Tagairt d’fhoilsiú na sonraíochta

Sheol an Aireacht an nós imeachta agóide náisiúnta nuair a foilsíodh an t-iarratas ar leasú maidir le “Piadina Romagnola” / “Piada Romagnola” in Iris Oifigiúil Phoblacht na hIodáile Uimh. 243 an 1 Deireadh Fómhair 2020.

Tá téacs iomlán na sonraíochta táirge le fáil ag http://www.politicheagricole.it/flex/cm/pages/ServeBLOB.php/L/IT/IDPagina/3335”

nó mar rogha ar an méid sin:

trí dhul go díreach chuig leathanach baile don bheartas ón Aireacht um Thalmhaíocht, Bia agus Foraoiseacht (www.politicheagricole.it) agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.